5 เดือนไทยประกันชีวิตฟันกำไร 3 พันล้าน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
23 ก.ค. 2553

โพสต์ทูเดย์ — ไทยประกันชีวิตคว้ากำไรงวด 5 เดือนแรก 3,181 ล้านบาท 
นางวรางค์ ไชยวรรณ รองกรรมการผู้จัดการใหญ่ บริษัท ไทยประกันชีวิต เปิดเผยว่า บริษัทมีผลตอบแทนจากการลงทุนในงวด 5 เดือนแรกอยู่ที่ 4.8% เนื่องจากช่วงที่ผ่านมาอัตราดอกเบี้ยอยู่ในระดับต่ำ ทำให้ผลตอบแทนที่ได้รับจากการลงทุนต่ำไปด้วย
ทั้งนี้ บริษัท ไทยประกันชีวิต มีเงินลงทุนไม่รวมเงินให้กู้ยืม 1.3 แสนล้านบาท มีกำไรจากการลงทุน 3,181.44 ล้านบาท คิดเป็นอัตราผลตอบแทนจากการลงทุน 4.8% โดยมีการลงทุนในพันธบัตรระยะยาว 57.6% เงินฝากและตั๋วสัญญาใช้เงิน 20.39% ลงทุนในหุ้นกู้เอกชน 15.46% ลงทุนในหุ้นสามัญ และหน่วยลงทุนรวม 3.48% ที่เหลือลงทุนในพันธบัตร หุ้นกู้ ที่ออกโดยรัฐบาลต่างประเทศ
นางวรางค์ กล่าวว่า บริษัทจะยังคงสัดส่วนการลงทุนในพันธบัตรระยะยาวไว้ที่ระดับ 57.6% ต่อไป เนื่องจากผลตอบแทนของพันธบัตรระยะยาวยังไม่มีการเปลี่ยนแปลง แม้ว่าอัตราดอกเบี้ยในตลาดเริ่มขยับขึ้นตั้งแต่ต้นเดือน ก.ค.ที่ผ่านมา ซึ่งส่งผลเฉพาะอัตราดอกเบี้ยหุ้นกู้ ตั๋วสัญญาใช้เงินระยะ 1 เดือน และอัตราดอกเบี้ยเงินฝากประจำเท่านั้น โดยจะพักเงินลงทุนระยะสั้นกว่า 5,000 ล้านบาท ไว้กับตั๋วสัญญาใช้เงินระยะ 1 เดือน เพื่อรอจังหวะผลตอบแทนพันธบัตรระยะยาวปรับเพิ่มขึ้น
“เรายังไม่สนใจลงทุนในตลาดหุ้นช่วงนี้ เพราะถือว่าราคาหุ้นแพงเกินไปแล้วสำหรับนักลงทุนระยะยาวอย่างประกันชีวิต ต้องรอให้ต่ำกว่านี้ซึ่งสำหรับเราดัชนีต้องต่ำกว่าระดับ 700 จุด” นางวรางค์ กล่าว